Πουέρτο Ρεάλ

Το Πουέρτο Ρεάλ () είναι δήμος, πόλη και λιμάνι της Ισπανίας, στην Επαρχία Κάδιθ της Ανδαλουσίας. Η πόλη είχε 42.151 κατοίκους το 2024. Βρίσκεται στη βόρεια ακτή του εσωτερικού τμήματος του Κόλπου του Κάδιθ. Ιδρύθηκε το 1483 από τους Καθολικούς Μονάρχες και ξεχωρίζει για τις μεγάλες πλατείες και τους φαρδιούς δρόμους του. Αξιόλογο είναι επίσης το δημαρχιακό μέγαρο και ο ναός του Αγίου Σεβαστιανού  του 16ου αιώνα.

Γεωγραφία
Η πόλη του Πουέρτο Ρεάλ, με μέσο υψόμετρο 8 μέτρα πάνω από την επιφάνεια της θάλασσας, έχει δύο διακριτές ζώνες με τον δικό της χαρακτήρα την καθεμιά: την παραθαλάσσια ζώνη στον ανοικτό Ατλαντικό Ωκεανό («έξω» από τα στενά του Γιβραλτάρ) και τη «μεσόγεια» ζώνη. Το κέντρο ωστόσο της πόλεως βρίσκεται ολόκληρο εντός της παραθαλάσσιας ζώνης. Η μεσόγεια ζώνη είναι πολύ μεγαλύτερη σε έκταση, αλλά και πολύ πιο αραιοκατοικημένη.

Ο δήμος του Πουέρτο Ρεάλ, που έχει έκταση 195,96 τετρ. χιλιόμετρα, συνορεύει με τους δήμους των Σαν Φερνάντο στα νοτιοδυτικά, Τσικλάνα δε λα Φροντέρα στα νότια, Μεδίνα-Σιδόνια στα νοτιοανατολικά, Χερέθ δε λα Φροντέρα στα βόρεια και τα βορειοανατολικά, και Ελ Πουέρτο δε Σάντα Μαρία στα βορειοδυτικά.

Μεγάλο μέρος της μη οικιστικής εκτάσεως του δήμου του Πουέρτο Ρεάλ βρίσκεται των ορίων του Φυσικού καταφυγίου του Κόλπου του Κάδιθ, που είναι γνωστό για τα αλμυρά έλη του. Οι ψάθες και τα καλάμια των ελών αυτών αποτελούν και σήμερα πρώτη ύλη για την κατασκευή τοιχωμάτων κλωβών ιχθυοκαλλιέργειας. Οι υγρότοποι αυτοί εκτείνονται και σε μικρές λιμνοθάλασσες, που υποδέχονται την άνοιξη και το φθινόπωρο μεγάλα κοπάδια από διαβατάρικα πουλιά. Από την άλλη, στις μεσόγειες παρυφές του Πουέρτο Ρεάλ υπάρχουν ακόμα αξιόλογα πευκοδάση, όπως τα Λας Καντέρας (Las Canteras, το δάσος «των λατομείων») και Λα Αλγαΐδα (La Algaida ή «το δάσος του λιβαδιού της φοράδας»). Εξαιτίας όλων αυτών των χαρακτηριστικών, το Πουέρτο Ρεάλ αποκαλείται και «πράσινος πνεύμονας» του Κόλπου του Κάδιθ.

Ο ποταμός Σαν Πέδρο, βραχίονας του ποταμού Γουαδαλέτε, ρέει κατά μήκος της βορειοδυτικής άκρης της πόλεως, χωρίζοντάς την από το Ελ Πουέρτο δε Σάντα Μαρία. Το Πουέρτο Ρεάλ συνδέεται με το Κάδιθ δια της Γέφυρας Χοσέ Λεόν δε Καράνθα, που φέρει το όνομα ενός πρώην δημάρχου του Κάδιθ.

Η φυσική γεωγραφία του δήμου διαθέτει επίσης πολλά χιλιόμετρα από φαράγγια, ρεματιές και μονοπάτια. Μεταξύ των τελευταίων συγκαταλέγεται και ένα μεγάλος «πράσινος διάδρομος», που αποτελεί το ένα άκρο του Μονοπατιού των Δύο κόλπων, το οποίο ενώνει τους δύο μεγάλους κόλπους της Επαρχίας του Κάδιθ: τον Κόλπο του Κάδιθ και τον Κόλπο της Αλχεθίρας.

Δύο μόνο οικισμοί εντός του Δήμου του Πουέρτο Ρεάλ δεν είναι οικιστικώς ενωμένοι με την πόλη: η Χαράνα (Jarana) και το Δημοτικό διαμέρισμα του (ποταμού) Σαν Πέδρο.

Ιστορία
Υπάρχουν ίχνη τόσο προϊστορικού όσο και ρωμαϊκού οικισμού εντός της πόλεως του Πουέρτο Ρεάλ, υποδηλώνοντας το γεγονός ότι η γη όπου έχει κτισθεί η σημερινή πόλη κατοικείται επί πολλές χιλιάδες χρόνια. Πιθανώς η θέση ταυτίζεται με τον ρωμαϊκό λιμένα Portus Gaditanus, το επίνειο της ρωμαϊκής αποικίας Gades'' (το σημερινό Κάδιθ).

Οι Καθολικοί Μονάρχες ίδρυσαν τη σημερινή πόλη το 1483 ως γη του στέμματος (αυτό σημαίνει άλλωστε και η ονομασία της, που σημαίνει «Βασιλικός Λιμένας»), με ισχυρή βάση για ναυτικές επιχειρήσεις στη Βόρεια Αφρική, κυρίως επιδρομές στα παράλια και εφόδους σε εμπορικά πλοία εχθρικών χωρών. Οι ευγενείς, που είχαν μεγάλη δύναμη, κυριαρχούσαν ήδη σε όλα τα άλλα λιμάνια της δυτικής Ανδαλουσίας (Κάδιθ, Ουέλβα και άλλα). Από την ίδρυσή του, η ευημερία του Πουέρτο Ρεάλ ήταν στενά συνδεδεμένη με τις τύχες των άλλων ισπανικών λιμένων στον Ατλαντικό, ιδίως του Κάδιθ, που σύντομα πλούτισε από το εμπόριο με την αμερικανική ήπειρο.

Το 1820 σημειώθηκε λαϊκή φιλελεύθερη εξέγερση στην Ισπανία με ηγέτη τον Ραφαέλ δελ Ριέχο, που φυλάκισε τον βασιλιά Φερδινάνδο Ζ΄ της Ισπανίας στο Κάδιθ. Το 1822 συγκλήθηκε διεθνές συνέδριο των μοναρχιών της Ευρώπης (Ιερά Συμμαχία), το Συνέδριο της Βερόνας, που ανέθεσε στη Γαλλία να στείλει στρατό για να απελευθερώσει τον Φερδινάνδο και να αποκαταστήσει την απόλυτη μοναρχία στην Ισπανία.

Στη διάρκεια της πολιορκίας του Κάδιθ όμως οι Γάλλοι «πέτυχαν» να καταστρέψουν ένα μεγάλο μέρος του Πουέρτο Ρεάλ, μαζί και το δίκτυο υδρεύσεως και αποχετεύσεως. Πιθανώς αυτή ήταν η αιτία για την οποία το Πουέρτο Ρεάλ είχε πολλές επιδημίες επί μεγάλο μέρος του 19ου αιώνα. Επίσης ένα άλλο ίχνος των γεγονότων της εποχής είναι το κανάλι της Κορταδούρα, που αποκόπτει στη βάση της τη χερσόνησο του Κάδιθ: δημιουργήθηκε από τους Ισπανούς επαναστάτες προκειμενου να αποτρέψουν το γαλλικό πυροβολικό από το να πλησιάσει τα τείχη της πόλεως του Κάδιθ.

Στα τέλη του 19ου αιώνα το Πουέρτο Ρεάλ γνώρισε μια ταχεία εκβιομηχάνιση, χάρη στη δημιουργία σύγχρονων ναυπηγείων από τον Αντόνιο Λόπεθ, 1ο μαρκήσιο της Κομίγια. Η όψη της πόλεως μεταβλήθηκε σημαντικά. Προκειμένου να εξευρεθεί χώρος για τα νέα ναυπηγεία μια εργατική συνοικία, η Ματαγόρδα, ισοπεδώθηκε, ενώ δημιουργήθηκαν νέοι οικισμοί, όπως το Δημοτικό διαμέρισμα του (ποταμού) Σαν Πέδρο και η συνοικία του Μαρκεσάδο.

Οικονομία
Σήμερα η οικονομία του Πουέρτο Ρεάλ βασίζεται σχεδόν αποκλειστικά στη βιομηχανία. Επί αιώνες τα ναυπηγεία αποτελούσαν τη «ραχοκοκκαλιά» της τοπικής οικονομίας και υπεχώρησαν μόνο μετά τη δεκαετία του 1990, εξαιτίας του ανταγωνισμού από τα ναυπηγεία της ανατολικής Ασίας. Μερικώς τα ναυπηγεία αντικατέστησε η αεροναυπηγική βιομηχανία, με την Airbus να λειτουργεί ένα εργοστάσιο στην πόλη, που κατασκευάζει και τμήματα του αεροκάφους Airbus A380, ενώ υπάρχουν και μικρότερα εργοστάσια. Μια εταιρεία του Πουέρτο Ρεάλ κατασκεύασε μία από τις μεγαλύτερες θαλάσσιες εξέδρες για την εξόρυξη φυσικού αερίου σε ολόκληρο τον κόσμο.

Ωστόσο η απώλεια θέσεων από τα ναυπηγεία και τις εταιρείες που εξαρτώνταν από αυτά δεν αντισταθμίσθηκε από τα παραπάνω. Η ανάπτυξη του τουρισμού ήταν αργή και δύσκολη: οι γύρω περιοχές είχαν καταστεί ήδη τουριστικές, αλλά το Πουέρτο Ρεάλ δεν διαθέτει ωραίες παραλίες και στράφηκε κυρίως στον λεγόμενο «αγροτουρισμό» και τη δημιουργία γηπέδων του γκολφ.

 Το Πανεπιστήμιο του Κάδιθ διατηρεί τη μία από τις 4 πανεπιστημιοπόλεις του στο Πουέρτο Ρεάλ.

Αξιοθέατα
 Το Φυσικό Πάρκο των Λατομείων, το μοναδικό μέρος σε όλη την Ευρώπη όπου μπορείτε να συναντήσετε χαμαιλέοντες.
 Το Δάσος των λατομείων
 Η προκυμαία
 Το Νησί του Τροκαντερό, με παλαιό στρατιωτικό καταυλισμό από τον 18ο αιώνα, που έδωσε το όνομά του στη γνωστή ομώνυμη πλατεία και περιοχή των Παρισίων, μετά από μια νίκη των Γάλλων εκεί κατά την ισπανική εκστρατεία του Μέγα Ναπολέοντα.
 Ο Ναός του Αγίου Σεβαστιανού, έργο αρχικώς του 16ου αιώνα με προσθήκες έως τον 18ο (αρχιτεκτονικοί ρυθμοί: γοτθικός, αναγεννησιακός και μπαρόκ)
 Ο Ναός της Νίκης (17ος αιώνας, μπαρόκ)
 Ο Ναός του Αγίου Ιωσήφ (18ος αιώνας, νεοκλασικός ρυθμός)
 Η Δημοτική Αγορά (18ος αι.)

 Δείτε επίσης 
 Κόστα ντε λα Λουθ

Παραπομπές

 Εξωτερικοί σύνδεσμοι 
 Το Πουέρτο Ρεάλ στο «Πολυεδαφικό» Σύστημα πληροφοριών της Ανδαλουσίας

Κατηγορία:Πόλεις της Ισπανίας